山谷寺
作者：程俱
朝代：宋

paragraphs: 竺法暨華土，出傳骨與書。
金仙屹不動，坐使四海趨。
山川第一勝，盡爲佛者居。
葱葱灊之谷，蛟鸞互盤紆。
一爲飛錫先，方士回雲車。
顧盼榛楚地，翬簷湧層虚。
英靈護泉脈，飲此白足徒。
當年蓋國衆，莫挽碧眼胡。
傳衣到三葉，此地滋焦枯。
異氣生傑閣，宸奎動天樞。
神龍盡傾向，寶此明月珠。
三聖陟帝所，雲章久寧渝。
餘霑及婆塞，歲復六七夫。
堂中老沙門，古態幾皇胥。
定知黄龍窟，不着點額魚。
門開兩山峽，萃然七浮圖。
沙步對石麓，溪流清且徐。
危甍隱深樾，間見碧與朱。
朝來雨脚斷，雲氣尚卷舒。
懸知磴道滑，一水不復逾。
州家有造詣，上馬及未晡。